กับข้าว'กับปลา ร้านอาหารคาวในเครือเดียวกันกับร้าน iberry ที่มีเจ้าของร้านชื่อคุณปลา เลยเป็นที่มาของร้านที่ชื่อกับข้าวกับ"ปลา"นั่นเองครับ ร้านนี้มักจะอยู่คู่กับร้าน iberry เสมอครับ เผื่อใครที่อยากมาทานของหวานจะได้ทานของคาวก่อน หรือใครที่ตั้งใจจะมาทานของคาวอยู่แล้วก็เผื่อต่อของหวานได้เลยด้วย ยิงปืนนัดเดียวได้นกสองตัวเลย คุ้มสุดๆ ฮ่าๆ วันนี้ผมมาทานที่สาขา La Villa อารีย์ครับ แต่ก่อนสาขานี้จะมีแต่ร้าน iberry พอขยายออกมาเป็นร้านกับข้าว'กับปลาด้วยผมก็ยังไม่เคยมาลองเลย วันนี้มาลองแล้วต้องบอกว่าอาหารโดยรวมอร่อยกว่าที่คิดไว้เยอะเลยครับ ผมเคยทานที่สาขาอื่นแล้วแต่ยังไม่ค่อยชอบเท่าไร พอได้มาลองทานครั้งนี้อีกรอบกลับรู้สึกว่าอร่อยขึ้นเยอะ วันนี้ค่อนข้างประทับใจในเรื่องรสชาติอาหารครับ ใครที่อยากทานอาหารไทยอร่อยๆ ไม่ว่าจะเป็นกับข้าวหรือจะสั่งเป็นจานเดียวร้านนี้ก็มีให้บริการทั้งสองแบบครับ

[การเดินทาง]
สาขานี้ตั้งอยู่ที่ชั้น 1 ในโครงการ La Villa อารีย์ครับ ร้านอยู่ด้านหน้าสุดของโครงการเลยครับ มาถึงแล้วยังไงเจอแน่นอน วิธีการเดินทางมาง่ายที่สุดก็คือนั่งรถไฟฟ้ามาลงที่สถานีอารีย์เดินลงรถไฟฟ้ามาจะเจอร้านเลย หรือถ้าใครสะดวกขับรถมาก็สามารถนำรถมาจอดในโครงการได้ แล้วก็อย่าลืมแสตมป์บัตรจอดรถด้วยนะครับ

[บรรยากาศ/การบริการ]
สาขานี้บรรยากาศดีครับสำหรับคนที่ชอบนั่งชมวิวครับ เพราะมีที่นั่ง outdoor ด้านหน้าด้วย ซึ่งในช่วงที่อากาศร้อนๆนี่อาจจะต้องแลกกับเหงื่อได้ ฮ่าๆ หรือถ้าใครไม่ชอบร้อนๆก็นั่งห้องแอร์ด้านในได้ครับ ร้านค่อนข้างกว้าง ลูกค้าไม่เยอะมากเท่าไร การบริการของพนักงานก็ทำได้ดี อาหารเสิร์ฟไม่เร็วครับ แต่ก็ไม่ช้ามากเกินไป วันนี้ทางร้านก็ทยอยส่งออกมาเรื่อยๆ ถือว่าทานไปคุยไปกับเพื่อนๆระหว่างรอแบบชิวๆได้ครับ

[รสชาติอาหาร/ความคุ้มค่า]
ร้านนี้ขายทั้งอาหารไทยและอาหารอิตาเลียนครับ พวกพาสต้า สปาเก็ตตี้อะไรนี้มีหมด และก็มีทั้งแบบจานเดียวแล้วก็แบบให้สั่งแชร์ด้วยครับ วันนี้ผมและเพื่อนๆตั้งใจจะมาทานอาหารไทยโดยเฉพาะ แล้ววันนี้ก็สั่งเป็นกับข้าวมาแชร์กันตรงกลางครับ 

ฮ่อยจ๊อทอดกรอบ (360 บาท)
- เมนูนี้ราคาแพงจนน่าตกใจครับ แต่พอสั่งมาลองทานดูแล้วถึงเข้าใจว่าฮ่อยจ๊อของทางร้านนั้นเป็นฮ่อยจ๊อเนื้อปูล้วน แต่ละคำที่กัดลงไปนี่มีแต่เนือปูจริงๆ จิ้มน้ำจิ้มบ๊วยสูตรของทางร้านตอนทานร้อนๆนี่อร่อยสุดๆครับ แม้จะแพงไปหน่อยแต่เมนูนี้ผมชอบและให้คะแนนเต็มครับ (5/5)

น้ำตกแซลมอนรมควัน (185 บาท)
- เมนูนี้จานใหญ่มากครับ เป็นปลาแซลมอนรมควันชิ้นใหญ่ๆเสิร์ฟมาบนกองผักแล้วราดด้วยน้ำตกสุดแซ่บ รสชาติของปลาแซลมอนรมควันกับน้ำตกนั้นตัดกันและเข้ากันได้ดีครับ (3/5)

ปูผัดพริกเหลือง (380 บาท)
- เมนูนี้อร่อยมากครับ เนื้อปูแน่นๆเน้นๆ นำไปผัดกับพริกเหลืองรสชาติหวานๆเผ็ดๆ ทานกับข้าวร้อนๆนี่ยิ่งเผ็ดร้อนขึ้นไปอีก เหมาะกับคนที่ชอบทานรสจัดๆมากครับ (4/5)

เป็ดแมนดารินโรล (195 บาท)
- เมนูนี้เป็นโรลเป็ดที่ด้านในมีทั้งแตงกวา พริก แล้วก็เนื้อเป็ดอยู่เยอะพอสมควรราดมาด้วยซอสหวานแสนอร่อย เมนูนี้ทั้งตัวแป้งที่ห่อเป็นโรลนั้นอร่อยมากครับ หนานุ่ม ส่วนเนื้อเป็ดก็อร่อย ที่สำคัญผมว่าน้ำราดนี่แหละครับที่ช่วยให้เมนูนี้นั้นอร่อยเพิ่มขึ้นมากขนาดนี้ (5/5)

ปอเปี๊ยะซิการ์แฮมชีส (130 บาท)
- ปอเปี๊ยะแฮมชีสของทางร้านนั้นเป็นแท่งยาวสุดๆ ด้านในนี่กัดทีชีสเยิ้มเลยครับ ทางร้านเสิร์ฟมาพร้อมกับมาโยไว้ให้ดิปทานเพิ่มเติม อร่อยแบบไม่ต้องกลัวอ้วนเลยทีเดียวเมนูนี้ (5/5)

ขาหมูคาราเมล (230 บาท)
- เมนูนี้เป็นอีกเมนูที่ชอบครับ ขาหมูและคากิติดหนัง เสิร์ฟมาพร้อมกับไข่ต้มยางมะตูม (ถ้าใครไม่ทานคากิบอกทางร้านได้นะครับ) รสชาติของขาหมูที่ร้านอร่อยมากครับ เนื้อนุ่ม น้ำขาหมูก็รสชาติออกหวานๆ ทานขาหมูติดหนังพร้อมกับไข่ต้มยางมะตูมแล้ว คาราเมลมากจริงๆครับ (4/5)

ลาบหมูทอด (160 บาท)
- เมนูนี้เป็นลาบหมูก้อนทอดที่รสแซ่บมาก หอมพริกและข้าวคั่วดีครับ (4/5)

เห็ดทอดสามสหาย (190 บาท)
- เมนูนี้เป็นเห็ดสามชนิดคือ เห็ดเข็มทอง เห็ดออรินจิ และเห็ดหอมทอดกรอบเสิร์ฟมาพร้อมกับมาโยและน้ำจิ้มแจ่วให้ทานคู่กันครับ ตัวเห็ดนั้นอร่อยแล้ว แต่ผมลองจิ้มกับน้ำจิ้มที่ทางร้านเสิร์ฟมาให้แล้วรู้สึกว่ามันไม่เข้ากันยังไงก็ไม่รู้ สุดท้ายแล้วผมเอาน้ำส้มตำมาราดทานแทน อร่อยกว่าเยอะเลยครับ (3/5)

ส้มตำปูนิ่ม (150 บาท)
- เมนูนี้เป็นส้มตำไทยเสิร์ฟมาพร้อมกับปูนิ่มเต็มๆตัว เมนูนี้เป็นอีกหนึ่งเมนูเด็ดครับ เพราะน้ำส้มตำนั้นแซ่บมาก ก่อนทานปูนิ่มก็นำมาคลุกเคล้าให้เข้ากันกับน้ำส้มตำก่อน เพิ่มความอร่อยได้อีกเยอะ (4/5)

ปีกไก่ทอดโรยเกลือ (130 บาท)
- ปีกไก่ทอดของทางร้านเป็นปีกกลางทอดกรอบ เสิร์ฟมาพร้อมกับน้ำจิ้มไก่และน้ำจิ้มแจ่วครับ รสชาติของไก่ทอดนั้นอร่อยดี เหมาะสำหรับคนชอบแทะครับ (4/5)

ไอศครีมรส Banana & Chesse (59 บาท)
- ไอศครีมของร้าน iberry นี่เป็นหนึ่งในไอศครีมสุดโปรดของผม และรสชาติที่ผมทานมาตั้งแต่สมัยยังเด็กๆนี่ต้องยกให้รสนี่เลยครับ Banana & Cheese ซึ่งเป็นไอศครีมรสกล้วยแล้วใส่เนื้อชีสลงมาในไอศครีม มันเป็นส่วนผสมที่ลงตัวมาก ทานมาตั้งแต่แรกอร่อยยังไง วันนี้ก็ยังอร่อยเหมือนเดิม ไม่เคยเปลี่ยนใจจากเมนูนี้เลยครับ (5/5)

สรุปแล้ววันนี้ทางร้านทำได้อยู่ในเกณท์ดีเลยครับ ชอบเกือบทุกเมนู ใครมาแถวนี้แล้วอยากทานอาหารไทยอร่อยๆ ลองเข้าร้านนี้ดูครับ รับรองว่าไม่ผิดหวังแน่นอนครับ